Polîtîkaya tecrîd û îşkenceyî ya vera tepişteyan ra wextê peyênî de xeylêk tepişteyanê nêweşan zîndan de dinyaya xo bedilnaye. Tepişteyê nêweşê ke nêeşkenê bi sereyê xo zîndan de bimanê nênê weşkerdene yan zî veradayene. Hetê bînî ra seba tepişteyanê nêweşan 'Nobeta Edaletî' dewam kena.
Îbrahîm Alkano (67) ke dewaya KCKyî ra cezaya zîndanî ya 6 serran û 7 mengan dîyaya ci Zîndanê Wanî de tepişîyeno û tede sey diyabet, qelb, tansiyon, şekir, kolesterol û prostat xeylêk nêweşîyî estê.
Cinîya Alkanî Dilşahe Alkan ANFyî rê qisey kerd û pare kerd ke ganî her kes seba tepişteyanê nêweşan vengê xo berz bikero. Dilşahe Alkan vat: ''Eke ma destê xo bikerê yew ma eşkenê înan zîndanî ra vejê. Ma edalet, haştîye û azadîye wazenê. Mêrdeyê mi de zaf nêweşîyê estê. Ma nêwazenê o zîndan de bimano. Ma raporê nêweşîyanê ey dabî la dozgerîye raporî qebul nêkerdî.Heta ke ma weş bê ma do têkoşînê xo rê dewam bikerê.''
Veyveya keyeyê Alkanî Pinare Alkan vat: ''Heta nika zaf tepişteyanê nêweşan dinyaya xo bedilnaye. Ma nêwazenê heman dejî biancê. Ma do qetî Nobeta Edaletî ra fek vera nêdê. Ma venga her kesî danê ke wa paştî bido waştişanê ma. Ma nêwazenê kes nê dejî bianco. Ma şarî ra paştdayîşêkê xurtî nêvînenê. Wa her kes paştî bido na nobete. Wa her roje merdimî nêmirê.''
